Document ID: 31990D0135

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Μαρτίου 1990
περί των σχεδίων ορισμένων τρίτων χωρών σχετικά με την έρευνα στα νωπά κρέατα των καταλοίπων ουσιών άλλων εκτός των ουσιών με ορμονική δράση
(90/135/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από την οδηγία 89/227/ΕΟΚ (2), και ιδίως το άρθρο 3,
την οδηγία 86/469/ΕΟΚ του Συμβουλίου της 16ης Σεπτεμβρίου 1986 περί της έρευνας των καταλοίπων στα ζώα και στα νωπά κρέατα (3), και ιδίως το άρθρο 7,
Εκτιμώντας:
ότι στην απόφαση 89/15/ΕΟΚ της Επιτροπής της 15ης Δεκεμβρίου 1988 για τη διατήρηση των εισαγωγών ζώων και νωπών κρεάτων προελεύσεως τρίτων χωρών (4), όπως τροποποιήθηκε τελευταία από την απόφαση 90/8/ΕΟΚ (5), λαμβάνονται ιδίως υπόψη τα σχέδια που προσδιορίζουν τις εγγυήσεις που προσφέρονται από ορισμένες τρίτες χώρες, όσον αφορά τον έλεγχο των καταλοίπων των ουσιών με ορμονική δράση που περιλαμβάνονται στις ομάδες Ι και ΙΙ του σημείου Α του παραρτήματος Ι της οδηγίας 86/469/ΕΟΚ·
ότι οι αρχές των τρίτων χωρών, που εμφαίνονται στο παράρτημα, απέστειλαν τα σχέδια που προσδιορίζουν τις εγγυήσεις που προσφέρονται, όσον αφορά τον έλεγχο των καταλοίπων στα νωπά κρέατα των ουσιών που περιλαμβάνονται στην ομάδα ΙΙΙ του σημείου Α και στο σημείο Β του παραρτήματος Ι της οδηγίας 86/469/ΕΟΚ·
ότι πρέπει να επιτραπούν οι εισαγωγές νωπών κρεάτων από τις χώρες αυτές·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Λαμβάνοντας υπόψη τα σχέδια τα οποία έχουν υποβληθεί από τις τρίτες χώρες που εμφαίνονται στον κατάλογο του παραρτήματος της παρούσας απόφασης, σχετικά με τον έλεγχο των καταλοίπων των ουσιών που περιλαμβάνονται στο σημείο Α ομάδα ΙΙΙ και στο σημείο Β του παραρτήματος Ι της οδηγίας 86/469/ΕΟΚ, τα κράτη μέλη συνεχίζουν να επιτρέπουν την εισαγωγή νωπών κρεάτων από τις χώρες αυτές σύμφωνα με τους όρους που καθορίζονται, κατά περίπτωση, στο παράρτημα της παρούσας απόφασης.
Άρθρο 2
Το άρθρο 1 της απόφασης 89/15/ΕΟΚ καταργείται.
Άρθρο 3
Η παρούσα απόφαση επανεξετάζεται και, ενδεχομένως, τροποποιείται πριν απο τις 31 Μαΐου 1990.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 7 Μαρτίου 1990.

Labels: 0
3
5
6